Hotuba kuhusu usalama

HOTUBA KUHUSU USALAMA 
Ndugu wakuu walinda usalama, wageni, mabibi na mabwana, wazee kwa vijana, hamjambo? Mimi kama Mkuu wa jimbo hili la Kazikeni, ningependa kuwashukuru nyote mliokusanyika katika ukumbi huu siku hii muhimu. Nimefika hapa ili niweze kuwajuza juu ya tatizo hili sugu la usalama lililozushwa na kundi haramu la vijana barobaro. 
Nimepata malalamishi yenu dhidi ya suala la ukosefu wa usalama kutoka kwa viongozi wenu ambao wamewasilisha malalamishi yenu katika ofisi yangu. Hivyo basi ninaahidi kufanya juu chini ili kuona kwamba hilo linatokomea katika kaburi la sahau hapa Kazikeni. Hii itasaidia kuboresha usalama na kuweza kuishi kwa amani.
Kuna makundi ya polisi ambao wamewekwa kila mahali ili kudumisha usalama. Msako utafanywa ili kuwakamata wavunja sheria kila pembe na kupata adhabu kali kulingana na mujibu wa sheria katika jimbo hili. Watu hawa wanaweza kuhukumiwa adhabu ya kifungo cha maisha au hata kifo bila kukata rufaa kwani wao wamesababisha vifo vya watu wengi nchini. 
Ni kweli kwamba kundi hili la vijana barobaro limekuwa likiwavamia wananchi katika maeneo fulani fulani. Watu hawa kazi yao ni kuwapora na kuwaua wengine bila sababu mwafaka. Tendo hilo la unyama limesababisha watu kupata majeraha  huku wengine wakipoteza maisha yao. Vitendo hivi vimeongezeka sana na kamwe hatutakubali tena vikiendelea. 
Matokeo yake yamefanya idadi ya mayatima na wajane kuongezeka hivyo basi jamii kuwa maskini hohe hahe, wasio na mbele wala nyuma. Watu wengi wamejawa na simanzi kwa kukosa matumaini ya maisha yao ya usoni. Wengi wao wamekuwa wakimbizi katika nchi zao na hawana makao ila tu kuishi katika kambi za wakimbizi. Isitoshe, wakimbizi hawa hukosa hata lepe la usingizi kutokana na hofu ya kuvamiwa na wahalifu hawa mara kwa mara.  
Vile vile, kumbukeni ya kwamba huwezi kujisimamia wewe mwenyewe binafsi. Ni sharti tuishi kama ndugu ili tupate ufanisi maishani. Ningependa kuwajuza ya kwamba serikali hivi sasa imeongeza idadi ya askari wa kushika doria kila sehemu ya jimbo hili ili kupambana na makundi haramu ya vijana hawa. 
Zaidi ya hayo, ningependa kuwasihi ya kwamba, msisite kuwaripoti majangili hawa. Mnajua fika kwamba baadhi ya wanajamii ni wahusika. Hili linathibitisha ukweli wa methali isemayo kikulacho 
ki nguoni mwako. Basi pasiwe na mtu yeyote atakaye wapa hifadhi watu hawa kwani mwenye kusuhubiana na waovu huwa bila shaka  pia ni mwovu. 

Ni imani yangu kuwa, endapo kutakuwa na ushirikiano, tutawezakumaliza tatizo hili sugu lililokita mizizi katika jimbo letu. Kwa hivyo, ningependa kuwashukuru nyote mliohudhuria kwa kuwa watulivu kama kaburi. Ikiwa kuna jambo ambalo nimewakosea, ningependa kuomba radhi kwani sikukusudia. Rabana Muumba wa mbingu na nchi awape heri na fanaka maishani mwenu. Asanteni kwa kunisikiliza. Mungu awabariki.